Šta se krije iza priče zrenjaninskih preduzetnika koji se navodno žale da ostaju bez radnika zbog visokih plata u tamošnjoj kompaniji Drekslermajer? Priču je objavila zrenjaninska TV Santos i preneli su je gotovo svi veći mediji u Srbiji. Međutim, ljudi koji su govorili za Santos danas pričaju sasvim drugačiju priču.

Izvor: N1

Lokalna televizija ostaje pri tome da je sve što su objavili - provereno i tačno.

Od 16.000 nezaposlenih u Zrenjaninu pretprošle godine, posao je samo u toku 2017. našlo njih deset hiljada, podaci su Nacionalne službe za zapošljavanje. Više od polovine tog broja zaposleno je u kompaniji Drekslmajer, u kojoj se kutija za ubacivanje biografija još uvek ne sklanja, jer im je plan još hiljadu novih radnika.

Iako je u pitanju težak fizički rad, zaposleni uglavnom kažu – bolje im je nego na prethodnim poslovima.

N1: Je l' tačno da sve više ljudi dolazi ovde da radi?

"Jeste. Naravno, uz minimalac, ko može? Moramo da radimo", kaže jedna radnica Drakslmajera.

"Nisam radila u drugoj firmi, tako da ne znam. Čujem da jesu veće plate i bolji uslovi - godišnji odmori, slobodni dani…", kaže druga.

"Ovde je mnogo bolje. Tamo…ne znam. Plata je bila mala, katastrofa. Ovde je bolja plata. Bolji su uslovi", ocenjuje jedan od radnika te kompanije.

Da su upravo zbog boljih uslova koje ova kompanija nudi, nezadovoljni pojedini poslodavci u Zrenjaninu, prenela je lokalna TV stanica Santos. Iako u toj televiziji kažu da su sve informacije koje su objavili tačne i proverene, jedan od tad intervjuisanih, privrednik Dragan Vidaković za N1 kaže – istina je sasvim suprotna.

"Rast kupovne moći naših sugrađana će direktno doprinositi, i doprinosi povećanju prometa, povećanju naše dobiti i naše sposobnosti da povećavamo zarade zaposlenima, što se upravo i dešava. Odavno smo naučili da se ponašamo tržišno, onako kako tržište reaguje, mi moramo da nađemo odgovor ili – nestajemo", kaže Vidaković.

I u Drekslmajeru kažu – radnici su slobodni da traže bolje uslove, i nemaju nikakve obaveze da se pravdaju bilo kom takmacu na tržištu. Kolike su im plate, kaže direktor, poslovna je tajna, ali su, tvrdi, više nego kod drugih poslodavaca.

"Postoji jedan prag, a to je minimalna plata. Mi ovde imamo puno visokoobučenih ljudi i ukupna cifra koju im isplaćujemo je daleko iznad te minimalne zarade. Mislim da je kod drugih kompanija to na nivou prosečne zarade", kaže Mihael Vagner, direktor „Drekslmajera“.

Zasad, povećanje broja zaposlenih u Zrenjaninu nije uticalo na prosečne zarade, koje i dalje iznose oko 400 evra, a, priznaju i poslodavci, na procenat zaposlenih puno utiče i masovni odlazak radno sposobnih, koji zbog boljih uslova sve češće posao nalaze u drugim gradovima.